Erőltetett menetben | Sport | Szeged - delmagyar.hu
Sport > Erőltetett menetben
2008.09.23. 03:00
Szerda délután fél 4-kor újabb rangos futballmérkőzést rendeznek Makón: Kolozsvári János NB II-es együttese az élvonalbeli Diósgyőrt látja vendégül. A tét a magyar kupában a legjobb 16 közé jutás.
A vasárnapi szolnoki bajnoki találkozót követően nem sokat pihenhetnek a makói játékosok, holnap már a Diósgyőr ellen kell csatába indulniuk.
– Számunkra nincs túl jó időpontban ez a mérkőzés – jelentette ki Kolozsvári János, a csapat vezetőedzője. – Szolnokon igen mély talajon játszottunk, és ez sokat kivett a fiúkból, ráadásul szombaton Vecsésen újabb bajnoki vár ránk. Nem vagyunk hozzászokva ehhez a ritmushoz, de ebből a két meccsből is megpróbáljuk a maximumot kihozni. Azt szoktam mondani, a magyar futballban mindent el lehet érni, csak hinni kell az adott ügyben. A Diósgyőr sincs jó passzban, ennek ellenére a vendégek számítanak a kupacsata esélyeseinek. Az összeállításunk a hét végihez képest sokat nem változik, a legnagyobb kérdés az, sikerül-e leküzdenünk a legutóbbi három mérkőzés gólínségét.
Ménesi Gábor, a Maros-parti klub elnöke úgy gondolkodik, biztos, ami biztos alapon megerősíti a biztonsági szolgálatot. Bár a sportvezető nem számít túlzott érdeklődésre.
– A szerdai kupaforduló nem szokta lázba hozni a drukkereinket – mondta. – Ugyanis a fél négyes kezdéskor a legtöbb drukkerünk még dolgozik. Négy-ötszáz nézőre számítok, és némi szegedi érdeklődést is várok.
Megtudtuk még, hogy a Borsod megyei csapat már ma reggel elindul, s délután a makói csapat előtt edzést is tart a helyszínen Vágó Attila edző. A tréner előzetesen két mérkőzésen is feltérképezte a Maros-partiakat.
A rivális Diósgyőr vezetősége egyébként a hétvégén Győrben elszenvedett 6–0-s vereséget követően pénzbüntetést helyezett kilátásba a vezetőedző, Vágó Attila, valamint a játékosok felé, amennyiben az együttes továbbra is gyengén teljesít. A szankció akkor lép életbe, ha a csapat a következő hét bajnoki mérkőzésén nem szerez legalább tizenkét pontot. A vezetők hozzátették, amennyiben ez nem teljesül, a vezetőedzőt, valamint a játékosokat érintő személyi változásokat helyeznek kilátásba.
2. makofan2 2008. szeptember 23. 19:42
„Hajrá Makó,mutassátok meg!”
1. makofan 2008. szeptember 23. 10:39
„Egyéb információk a Makó FC hivatalos honlapján,illetve a szurkolói lapon.”
Élen áll a Mártély
Újabb két fordulón vannak túl a csapatok a Legenda-Lajcsi-kupa megyei nagypályás labdarúgótornán. Az… Tovább olvasom